  Татьяна Пунгина Анжелика Тихонова корреспондент 2022-тӥ арын Удмуртиын ковидэн висем 90 сюрслэсь трос адями мур диспансеризация ортчыны быгатоз. Со сярысь элькунысь тазалыкез утёнъя министерстволэн пресс-службаез ивортӥз. « Котькыӵе диспансеризацилэн валтӥсь ужпумез – кышкытлык вайись учыръёсты но инфекциен герӟаськымтэ хронической висёнъёсты вазь шараян. <…> Нош мур диспансеризация сярысь вераськоно ке, со выль коронавирус инфекциен висем бере кылемъёсты но постковидной синдромез шараян понна ортчытӥське. Тазалыксэ эскерем бере, пациентлы дэмланъёс сёто – кулэ-а солы эмъюмъёс юыны, эмъюртын йӧнатӥськыны » Ольга Краснова, Удмуртиысь тазалыкез утёнъя министерствоысь эм профилактикая штатэ пыртымтэ валтӥсь эмчи Ольга Красновалэн кылъёсызъя, мур диспансеризациез коронавирусэн висем бере 60 нунал ортчыса ас поликлиникаын ортчыны луэ. Нырысь ик со секыт, шоро-куспо висемъёслы яке бӧрысь секыт висёнъёсын курадӟыны кутскемъёслы кулэ. Диспансеризацие Госуслуги портал яке поликлиникалэн регистратураяз жингыртыса гожтӥськыны луэ. Мур диспансеризация улсын эскерозы: Нырысетӥ люкетаз: - сатурациез (вирын кислород тырмемез); - 6 минут ӵоже ветлыса тест лэсьтозы (95 яке солэсь трос сатурация дыръя шоканы секыт луэмез яке тӧрнаны кутскемез чаклалозы); - спирометрия; - гадезьлэсь рентген снимоксэ лэсьтозы (ар солэсь азьвыл ӧз лэсьтӥськылы ке); - вирлэсь огъя анализзэ (паськытатэм) учкозы; - вирлэсь биохимической анализзэ лэсьтозы (огъя холестеринзэ, улӥ плотностьем липопротеинъёссэ, С-реактивной белоксэ, АЛТ, АСД, ЛДГ, креатининзэ чаклалозы); - вирын Д-димерлэсь концентрацизэ эскерозы. Кыкетӥ люкетаз: - пыдъёсысь вирсэръёсты дуплексной амалэн сканировать карозы (Д-димерлэсь вирын концентрацизэ чакламъя); - гадез компьютерной томографэн эскерозы (94 процентлэсь ӧжыт сатурация дыръя но 6 минут ветлыса тест лэсьтэм бере); - эхокардиография (94 процентлэсь ӧжыт сатурация дыръя но 6 минут ветлыса тест лэсьтэм бере). Пусъём, Удмуртиын ковид бере мур диспансеризация сяна, дышем сямъя диспансеризация но ортчыто. Сое 18-39 аресъемъёс куинь арлы огпол но 40 арессэс ортчемъёс – арлы быдэ ортчыны быгато. Туэ элькунын 300 сюрслэсь трос улӥсьёсты эскерыны кулэ шуыса чаклало. Нялтас вераса, 2022-тӥ арын толшоре дышем сямъя диспансеризациез элькунын 5 сюрслэсь трос улӥсьёс ортчизы ни, нош мур диспансеризациез – 1 сюрс 700 котыр улӥсьёс. Тодэ вайытом, 1-тӥ южтолэзьысен Удмуртиын планъя эмъюрттэт сётонэз азьланьтӥзы. Тегъёс: тазалыкезутён Тазалык Тазалыкезутёнъяминистерство Удмуртия коронавирус  